Ir-Regolament tal-Kummissjoni (KEE) Nru 3305/82
tad-9 ta'Diċembru 1982
li jwaqqaf regoli dettaljati għall-provvista ta' għajnuna amministrattiva in-konnessjoni ma’ l-esportazzjoni ta' ġobon li huwa eliġibbli għal trattament speċjali meta jiġi impurtat fin-Norveġja
IL-KUMMISSJONI TAL-KOMUNITAJIET EWROPEJ,
Wara li kunsidrat it-Trattat li jwaqqaf il-Komunità Ekonomika Ewropea,
Wara li kunsidrat ir-Regolament tal-Kunsill (KEE) Nru 2931/79 tal-20 ta' Diċembru 1979 dwar l-għotja ta' għajnuna għall-esportazzjoni ta' prodotti agrikoli li jistgħu jibbenefikaw minn trattament speċjali ta' l-importazzjoni f’ terzi pajjiżi [1], l-aktar l-Artikolu 1 (2),
Billi n-Norveġja qablet li tippermeti l-importazzjoni ta' ċertu ġobon, kif ukoll li tkabbar l-importazzjoni ta' konsenji lill-Komunità li għalihom tapplika tariffa speċjali ta' l-importazzjoni; billi din il-miżura tapplika mill-1 ta' Jannar 1983;
Billi l-Komunità obbligat ruħha li tagħti għajnuna amministrattiva lill-awtoritajiet tan-Norveġja sabiex tiżgura li l-ftehim jiġi applikat b’ mod korrett; billi għal dan il-għan il-ġobon ikkonċernat għandu jkollu ċertifikat maħruġ mill-awtoritajiet kompetenti fil-Komunità;
Billi l-miżuri provduti f’ dan ir-Regolament jaqblu ma’ l-opinjoni tal-Kumitat tal-Ġestjoni Għall-Ħalib u Prodotti tal-Ħalib,
ADOTTAT DAN IR-REGOLAMENT:
Artikolu 1
Ma’ l-esportazzjoni lejn in-Norveġja ta' ġobon li jaqa’ taħt it-titolu Nru 04.04 tat-Tariffa Doganali Komuni, prodott fil-Komunità, għandu jinħareġ ċertifikat li jikkorrispondi mal-kampjun ipprovdut fl-Anness, fuq talba tal-persuna konċernata.
Artikolu 2
1. Iċ-ċertifikati għandhom ikunu stampati fuq karta bajda u bl-Ingliż. Id-daqs tagħhom għandu jkun 210 × 297 mm. Kull ċertifikat jingħata numru ta' serje mill-aġenzija li toħorġu.
L-Istat Membru esportatur jista’ jirrikjedi li ċ-ċertifikat użat fuq it-territorju tiegħu, barra milli jkun bl-Ingliż, ikun ukoll stampat f’ waħda mil-lingwi uffiċjali.
2. Iċ-ċertifikati għandhom isiru f'wieħed oriġinali u ta' lanqas żewġ kopji. Dawn il-kopji għandhom ikollhom l-istess numru ta' serje bħall-oriġinali. L-oriġinali u l-kopji għandhom ikunu mimlija jew b’ ittri tajpjati jew bil-miktub; fil-każ li jimtlew bil-miktub għandhom jinkitbu bl-inka u b’ ittri kbar.
Artikolu 3
1. Iċ-ċertifikat u l-kopji tiegħu għandhom jinħarġu mill-aġenzija magħżulha minn kull Stat Membru.
2. L-aġenzija li toħroġhom għandha żżomm kopja taċ-ċertifikat. L-oriġinali u l-kopja l-oħra għandhom jintwerew lill-uffiċċju doganali fejn jiġu kompletati l-formalitajiet għall-esportazzjoni lejn in-Norveġja.
3. L-uffiċċju doganali msemmi fil-paragrafu 2 jimla l-kaxxa riservata għall-użu ta' l-uffiċċju fuq l-oriġinal u jirritornaha lill-persuna interessata. Il-kopja għandha tinżamn minn dak l-uffiċċju doganali.
Artikolu 4
Iċ-ċertifikat huwa validu biss wara li jiġi konfermat mill-uffiċċju doganali kompetenti. Għandu jkopri l-kwantità indikata fuqu. Madanakollu, kwantita li taqbeż b'mhux aktar minn 5 % il-kwantità indikata fuq iċ-ċertifikat għandha tittieħed bħala koperta b'dik il-kwantità.
Artikolu 5
L-Istati Membri għandhom jieħdu kull miżura li hemm bżonn sabiex jiċċekkjaw l-oriġini, t-tip u l-kwalita tal-ġobon li jinħariġlu ċertifikati.
Artikolu 6
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Għandu japplika mill-1 ta' Jannar 1983.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussel, id-9 ta' Diċembru 1982.